[pic] | ЕВРОПЕЙСКА КОМИСИЯ |

Брюксел, 11.1.2011

COM(2010) 814 окончателен

2010/0394 (NLE)

Предложение за

РЕШЕНИЕ НА СЪВЕТА

относно установяване на позиция, която да бъде поддържана от името на Европейския съюз във връзка с предложения за промяна на Приложение III към Ротердамската конвенция

(представено от Комисията)

ОБЯСНИТЕЛЕН МЕМОРАНДУМ

1. КОНТЕКСТ НА ПРЕДЛОЖЕНИЕТО

Под егидата на Организацията на ООН за прехрана и земеделие (FAO) и на Програмата на ООН за околната среда (UNEP), през март 1998 г. бяха приключени преговорите за Конвенция за прилагане на процедурата по предварително обосновано съгласие (PIC процедура) при международната търговия с определени опасни химикали и пестициди.

Процедурата по подписване на Конвенцията бе открита на Министерска дипломатическа конференция, проведена в Ротердам през септември 1998 г. От страна на Общността Конвенцията бе подписана на 11 септември 1998 г. Ротердамската конвенция представлява значителна стъпка напред в международното регулиране на определени опасни вещества, включително на пестицидите. Нейната цел е да способства за споделяне на отговорността и за полагане на съвместни усилия на страните в областта на международната търговия с определени опасни вещества, с оглед опазване на човешкото здраве и на околната среда от потенциални увреждания, както и да допринася за екологосъобразна употреба на такива вещества.

Съюзът привежда в действие Конвенцията чрез Регламент (ЕО) № 689/2008 на Европейския парламент и на Съвета от 17 юни 2008 г. относно износа и вноса на опасни химикали[1]. Със своето Решение 2006/730/ЕО от 28 октомври 2006[2] г. Съветът реши да одобри Конвенцията от името на Европейската Общност.

Конвенцията влезе в сила на 24 февруари 2004 г. Петата конференция на страните (COP 5) ще се проведе в Женева от 20 до 24 юни 2011 г. Освен Съюза, страни по Конвенцията са и 26 държави-членки на ЕС.

Въз основа на препоръки от страна на Комитета за преглед на химичните вещества (Chemical Review Committee – CRC), който представлява подчинен на Конференцията на страните спомагателен орган (COP), очаква се Конференцията на страните да вземе решения за включване на още химични вещества в процедурата за информирано предварително съгласие (процедура PIC) чрез добавянето им към Приложение III на Конвенцията.

Четирите химически вещества, чието включване в Приложение III към Ротердамската конвенция се препоръчва от Комитета за преглед на химичните вещества, а именно съединенията хризотил-азбест (бял азбест), ендосулфан, алахлор и алдикарб, са вече предмет на подобни ограничения от страна на законодателството на Съюза. Ето защо, Комисията предлага на Съвета решение за подкрепа от страна на Съюза по време на Петата конференция на страните (COP 5) на препоръчаните промени на Приложение III към Конвенцията.

2010/0394 (NLE)

Предложение за

РЕШЕНИЕ НА СЪВЕТА

относно установяване на позиция, която да бъде поддържана от името на Европейския съюз във връзка с предложения за промяна на Приложение III към Ротердамската конвенция

СЪВЕТЪТ НА ЕВРОПЕЙСКИЯ СЪЮЗ,

като взе предвид Договора за функционирането на Европейския съюз, и по-специално член 192, параграф 1 и член 207 във връзка с член 218, параграф 9 от него,

като взе предвид предложението на Европейската комисия,

като има предвид, че:

1. Европейският съюз е ратифицирал Ротердамската конвенция относно процедурата по предварително обосновано съгласие (PIC) при международната търговия с определени опасни химикали и пестициди (наричана тук „Ротердамската конвенция“[3]).

2. Съюзът привежда в действие Конвенцията чрез Регламент (ЕО) № 689/2008 на Европейския парламент и на Съвета от 17 юни 2008 г. относно износа и вноса на опасни химикали[4].

3. За да се гарантира, че държавите вносителки се ползват със защитата, предоставяна от Ротердамската конвенция, необходимо и уместно е да бъде подкрепена препоръката на Комитета за преглед на химичните вещества по отношение на включването в Приложение III към Ротердамската конвенция на хризотил-азбест (бял азбест), ендосулфан и алахлор и алдикарб. Тези четири вещества вече са забранени или строго ограничени в Съюза и следователно подлежат на изисквания към износа, които надхвърлят изискванията по Ротердамската конвенция.

4. Очаква се на петата среща на Конференцията на страните (COP5) по Ротердамската конвенция да бъдат взети решения за предлаганите изменения в Приложение III. Съюзът следва да подкрепи тези изменения.

ПРИЕ НАСТОЯЩОТО РЕШЕНИЕ:

Член единствен

На петата среща на Конференцията на страните по Ротердамската конвенция, Комисията ще подкрепи от името на Съюза приемането на измененията в Приложение III към Ротердамската конвенция, с оглед добавянето в него на хризотил-азбест (бял азбест), ендосулфан и алахлор и алдикарб.

Съставен в Брюксел,

За Съвета

Председател

[1] OВ L 204, 31.7.2008 г., стp. 1.

[2] ОВ L 299, 28.10.2006 г., стр. 23.

[3] ОВ L 299, 28.10.2006 г., стр. 23.

[4] OВ L 204, 31.7.2008 г., стp. 1.